**MEĐUPARLAMENATNA KONFERENCIJA „DOPRINOS NACIONALNIH PARLAMENATA UNAPREĐENJU ZAJEDNIČKE POLJOPRIVREDNE POLITIKE“** Hrvatski sabor, Zagreb, 25. rujna 2023.

PODLOGA ZA RASPRAVU

Povodom desete obljetnice članstva Republike Hrvatske u Europskoj uniji Odbor za poljoprivredu Hrvatskoga sabora pristupio je organiziranju međuparlamentarne Konferencije, kojoj je cilj, temeljem dosadašnje provedbe [Zajedničke poljoprivredne politike](https://agriculture.ec.europa.eu/common-agricultural-policy/cap-overview/cap-glance_hr) (ZPP) i novih pravila koje su države članice ugradile u svoje [nacionalne strateške planove Zajedničke poljoprivredne politike](https://agriculture.ec.europa.eu/cap-my-country/cap-strategic-plans_en), te iskustava, dobrih praksi i izazova koje ova politika donosi pred države članice, rekapitulirati važnost i vrijednosti instrumenata Zajedničke poljoprivredne politike i utjecaja koji ZPP ima na konkurentnost poljoprivrede država članica, očuvanje ruralnih područja, generacijsku obnovu i održivo korištenje prirodnih resursa. Imajući to na umu, u okviru Konferencije predstavnicima matičnih radnih tijela nacionalnih parlamenata država članica Europske unije i država iz Alpe-Adria-Dunav područja koje nisu članice Europske unije, te predstavnicima znanstvene i stručne zajednice, udruženjima i komorama, želimo ponuditi priliku da predstave svoje stavove o temama Konferencije. Tijekom Konferencije provest će se rasprava o tri teme, koje držimo važnim za budućnost poljoprivrede u Europskoj uniji.

Prva rasprava fokusirat će se na izazove i mogućnosti Zajedničke poljoprivredne politike, u kontekstu primjene nacionalnih strateških planova u okviru ZPP. Ovi planovi otvorili su mogućnost kreiranja aktivnosti i mjera usklađenih sa specifičnim potrebama država članica, ali i stavili pred kreatore planova i poljoprivrednike visoke klimatske i okolišne zahtjeve. Rasprava će, u kontekstu trenutnih geopolitičkih kretanja, visokih cijena energije i poljoprivrednih inputa i stanja na tržištu, biti prilika za razmjenu stavova, pozitivnih iskustava i ograničenja s kojima se susreću dionici europskog poljoprivrednog sektora. Ovu Konferenciju vidimo kao priliku da zastupnici nacionalnih parlamenata zajednički razmotre specifične izazove s kojima se susreću njihovi poljoprivrednici i ruralna područja, te da razmijene iskustva, dobre prakse i ograničenja, kako bi planiranje u novom programskom razdoblju bilo što učinkovitije.

Druga rasprava vezat će se uz [Deklaraciju Hrvatskog sabora o Alpe-Adria-Dunav području slobodnom od GMO-a](https://www.sabor.hr/en/international-relations/chairmanship-office-and-important-events/interparliamentary-conference) i Inicijativu kojom je Republika Hrvatska pozvala države iz Alpe-Adria-Dunav područja da nacionalnim odlukama podupru provođenje aktivnosti koje će doprinijeti da ovo područje ostane slobodno od GMO-a, čime se neposredno doprinosi i ostvarenju ciljeva Europskog zelenog plana. Raspravljat će se i o utjecaju koji će prijedlozi novih regulativa Europske komisije za [bilje dobiveno novim genomskim tehnikama](https://food.ec.europa.eu/system/files/2023-07/gmo_biotech_ngt_proposal.pdf), kao i onih vezanih uz [proizvodnju i promet biljnog reprodukcijskog materijala](https://food.ec.europa.eu/system/files/2023-07/prm_leg_future_reg_prm.pdf) u Europskoj uniji, imati na održivost poljoprivredno-prehrambenih sustava, održivo korištenje proizvodnih resursa, sigurnost opskrbe hranom, okoliš, bioraznolikost i sigurnost potrošača.

U okviru treće rasprave sudionici će razmijeniti mišljenja o potencijalima neposrednog sudjelovanja nacionalnih parlamenata u kreiranju europskih politika, a posebice u okviru političkog dijaloga s Europskom komisijom. U vezi s tim Odbor za poljoprivredu Hrvatskog sabora je pokrenuo političke dijaloge s Europskom komisijom: o potrebi reguliranja rokova trajanja zamrznutog mesa na unutarnjem tržištu Europske unije; potrebi uvođenja potpore po pčelinjoj zajednici s namjerom vrednovanja oprašivačke uloge pčela; te, tijekom energetske krize i drastičnog rasta cijena plina, ukazao na važnost potpore industriji/proizvođačima mineralnih gnojiva, a sve s namjerom očuvanja opstojnosti proizvodnje mineralnih gnojiva u Europskoj uniji. U tom smislu, ohrabrujemo sudionike na dostavu inicijativa koje su putem političkog dijaloga s Europskom komisijom ili posredstvom nacionalnih institucija, pokrenuli ili pokreću s namjerom ukazivanja na problematike koje je u narednom razdoblju u okviru Zajedničke poljoprivredne politike potrebno regulirati na europskoj razini. Detaljnije informacije o dostavi inicijativa dostupne su u Praktičnim informacijama CroAgroConf..